BE pranë një qendrimi unik për pavarësinë e Kosovës
Bashkimi Evropian është i vendosur për të parandaluar shpërthimet ndërkohë që në Ballkan janë shtuar tensionet lidhur me statusin e Kos
Ministrat e Jashtëm të Bashkimit Evropian, të mbledhur në Bruksel, thonë se janë pranë një qendrimi të përbashkët në mbështetje të pavarësisë së Kosovës. Ndërkohë, udhëheqësit e shqiptarëve të Kosovës kanë në plan të fillojnë menjëherë bisedimet për shkëputjen nga Serbia, duke thënë se pavarësia do të shpallet para muajit maj të vitit të ardhshëm. Përpjekjet për të ulur tensionet ndërkohë që Kosova po shkon drejt shpalljes së pavarësisë nga Serbia janë një nga temat kryesore në takimin e sotëm të ministrave të Jashtëm të vendeve të Bashkimit Evropian në Bruksel. 27 ministrat e vendeve të Bashkimit Evropian janë takuar me dyer të mbyllura me të dërguarin e BE-së për Kosovën, Wolfgang Ischinger, për të diskutuar se si të parandalohet dhuna në Kosovë, në qoftë se shqiptarët shpallin në mënyrë të njëanëshme pavarësinë. Vendet e Bashkimit Evropian kanë qënë të ndara për çështjen e njohjes së Kosovës, nëse ajo shpall pavarësinë nga Serbia në mënyrë të njëanëshme. Spanja dhe vende të tjera me rajone autonome kanë frikë se nëse e njohin Kosovën, ajo do të shërbente si precedent ndërkombëtar për nxitjen e lëvizjeve separatiste gjetkë. Disa vende janë të shqetësuara lidhur me ndikimin e pavarësisë së Kosovës për stabilitetin delikat në vende të tjera të Ballkanit, siç është për shembull Bosnja. Në momentin e mbërritjes në Bruksel, zoti Ischinger u shpreh për rëndësinë e një qendrimi konsensual në Bashkimin Evropian, të nevojshëm për marrjen e vendimeve të nevojshme. Bashkimi Evropian është i vendosur për të parandaluar shpërthimet ndërkohë që në Ballkan janë shtuar tensionet lidhur me statusin e Kosovës, pasi bisedimet e ndërmjetësuara nga ndërkombëtarët u mbyllën dy javë më parë pa arritur ndonjë kompromis për zgjidhje. Ministri i Jashtëm Britanik, David Milliband, tha se është me rëndësi jetësore që BE-ja të udhëheqë përgjigjen ndërkombëtare për këtë çështje. Ministri i Jashtëm i Suedisë, Carl Bildt, mbërriti në takimin e BE-së duke paralajmëruar se ndarjet e brendëshme kanë patur pasoja shkatërrimtare në të kaluarën. Shefi i politikës së jashmte të Bashkimit Evropian, Javier Solana, u shpreh me optimizëm se BE-ja do të jetë e bashkuar dhe do të përmbushë pëgjegjësitë që i takojnë. Udhëheqësit e shqiptarëve të Kosovës kanë thënë më parë se nuk do ta shpallin pavarësinë nga Serbia pa miratimin e Bashkimit Evropian dhe të Shteteve të Bashkuara. Serbia, e mbështetur nga Rusia është shprehur kategorikisht kundër pavarësisë së Kosovës. Shqiptarët e Kosovës kanë thënë së fundi se do ta shpallin pavarësinë, ndoshta në fillimt të vitit 2008. Ndërmjetësit do të informojnë Sekretarin e Përgjithëshëm të Kombeve të Bashkuara, Ban Ki Moon sot në New York për bisedimet që dështuan të arrinin në marrëveshje. Më tej, Këshilli i Sigurimti i OKB-së do të vendosë për hapin e ardhshëm. //iç//